OBH 2564/1996.
Az állampolgári jogok országgyűlési biztosának jelentése
Előadó: dr. Almási Eszter

Az eljárás megindulása:

A panaszos az állampolgári jogok országgyűlési biztosához intézett beadványában azt kifogásolta, hogy gyermekének 1996. február 27-én, a II. kerületi Kapás utcai sportorvosi rendelésen az igazgató főorvos utasítására vizsgálati díjat kellett fizetnie az időszakos sportorvosi alkalmassági vizsgálat elvégzéséért.

A panaszos által mellékelt vélemény szerint, melyet az Országos Sportegészségügyi Intézet területi igazgatója adott ki, az időszakos ellenőrző vizsgálat díjtalan.

Az állampolgári jogok országgyűlési biztosáról szóló 1993. évi LIX. törvény 16. § (1) alapján a jogbiztonság alkotmányos elvének esetleges érintettsége miatt az ügyben vizsgálatot indítottam.

A megállapított tényállás:

A biztosítottakat megillető egészségügyi szolgáltatásokról jelenleg a társadalombiztosításról szóló 1975. évi II. törvény rendelkezik. A hivatkozott törvény 16./A. § (3) bekezdése a biztosítottat térítés nélkül megillető egészségügyi szolgáltatások között a sportorvosi ellátást nem sorolja fel. A "rendszeres sporttevékenységet elkezdő és folytató személyek sportorvosi vizsgálata" 1995. július 1. napjával került ki a térítésmentes egészségügyi szolgáltatások köréből és 1996. április 1-től kezdődően történik a finanszírozása - úgynevezett külön kassza keretében - az Országos Sportegészségügyi Intézeten keresztül. Ettől az időponttól vette át az intézet saját létszámába a sportorvosi rendelések személyi állományát.

Megkeresésemre küldött válaszában a Népjóléti Miniszter arról tájékoztatott, hogy az Országos Sportegészségügyi Intézet feladata az alapító okirata szerint a sportegészségügyi tevékenység szakmai segítése, melybe a szolgáltatás térítéses, biztosítotti vagy esetleg alanyi jogon történő igénybevétele az ügyben nem mértékadó.  

A Népjóléti Minisztérium kérésére a II. kerületi Önkormányzat Egészségügyi Szolgálat igazgató főorvosa a konkrét panasszal kapcsolatban az alábbi felvilágosítást adta. A Kapás utcai rendelőintézetben sportorvosi rendelés soha nem működött. A kerületi Egészségügyi Szolgálat a II. kerület Margit körút 99. szám alatt működtetett sportegészségügyi rendelést. A fenti cím alatti sportorvosi rendelésen 1996. január 1. és március 31. között végezték 1000 forintos térítési díjért a vizsgálatokat. 1996. április 1-től a kezdődően a sportorvosi rendelést az Országos Sportegészségügyi Intézet biztosítja, az ellátást az Intézet saját személyi állományába tartozó dolgozók végzik, ezért a II. Kerületi Önkormányzat Egészségügyi Szolgálatának igazgató főorvosa a térítési díj fizetéséről szóló korábbi intézkedését 1996. március 31-ével visszavonta.

A vizsgálat megállapításai:  

1995. július 1. és 1996. március 31. között jogszerű volt a II. kerületi Egészségügyi Szolgálat Margit körúti rendelőjében a sportorvosi vizsgálatok 1000. Ft. térítési díj ellenében történő végzése.

Mindezek alapján az ügyben folytatott vizsgálat a panaszos alkotmányos jogaival összefüggésben alkotmányos visszásságot nem tárt fel.

A leírtakra tekintettel megállapítom, hogy a beadványban leírt panasz ügyében az Obtv. alapján nincs hatásköröm további vizsgálat folytatására.

Budapest. 1997. december 9.

Gönczöl Katalin